b'\n_START_ARTICLE_\nWilliam Parry Murphy\n_START_SECTION_\nHaridus\n_START_PARAGRAPH_\n1914. aastal omandas ta Oregoni \xc3\xbclikoolis bakalaureusekraadi._NEWLINE_1922. aastal sai ta meditsiinidoktori kraadi Harvardi \xc3\xbclikooli Meditsiinikoolis.\n_START_SECTION_\nTeadust\xc3\xb6\xc3\xb6\n_START_PARAGRAPH_\n1924. aastal tegi Murphy koos kaast\xc3\xb6\xc3\xb6tajatega loomkatseid koertega. Ta lasi koertel verd v\xc3\xa4lja voolata, et nad aneemiliseks muutuksid, ja proovis seej\xc3\xa4rel neile erinevaid toitaineid s\xc3\xb6\xc3\xb6ta, et nad paraneksid. Murphy avastas, et s\xc3\xb6\xc3\xb6tes aneemilistele koertele suurtes kogustes veisemaksa, paranesid nad kiiremini kui teisi toitaineid manustades. _NEWLINE_Minot ja Whipple proovisid seej\xc3\xa4rel v\xc3\xb5imalikke ravikomponente keemiliselt eraldada. Nad leidsid, et maksas leiduv raud toimib tervendavana verekaotuse tagaj\xc3\xa4rjel tekkinud aneemia korral. Vahepeal aga kasutasid teised arstiteadlased juba maksa ka pernitsioosse aneemia raviks. Aktiivseks aineks ei peetud aga mitte rauda, vaid mingit tundmatut ainet, vesilahustuvat ekstrakti. Sellest nn maksas leiduvast vesilahustuvast ekstraktist \xc3\xb5nnestus teadlastel hiljem (1948) eraldada B\xe2\x82\x81\xe2\x82\x82-vitamiin. _NEWLINE_Maksadieet pernitsioosse aneemia raviks seisnes igap\xc3\xa4evases toore veisemaksa s\xc3\xb6\xc3\xb6mises, kogused aga olid \xc3\xbcsna suured, ning leidus ka selliseid patsiente, kes polnud v\xc3\xb5imelised enam toitu ise s\xc3\xb6\xc3\xb6ma. Kuid s\xc3\xb6\xc3\xb6tnud patsientidele igap\xc3\xa4evaselt umbes 200\xe2\x80\x93400 grammi tooret maksa, leidsid nad nende vereanal\xc3\xbc\xc3\xbcse uurides, et er\xc3\xbctrots\xc3\xbc\xc3\xbctide arv (ingl k RBC) suurenes m\xc3\xa4rgatavalt._NEWLINE_Maksateraapia toimis ning 1926. aastal tutvustasid m\xc3\xb5lemad uurijaid oma kliiniliste katsetuste tulemusi Ameerika Meditsiini\xc3\xbchingu Atlantic Citys peetud n\xc3\xb5upidamisel. Selleks ajaks olid Minot ja Murphy edukalt ravinud 45 patsienti. _NEWLINE_Murphy omakorda olevat kuulda v\xc3\xb5tnud \xc3\xbche patsiendi n\xc3\xb5uannet ning hakkas haigeid s\xc3\xb6\xc3\xb6tma "p\xc3\xbcreestatud" toore maksaga, kuid esialgu toitesondi kaudu. Edasi t\xc3\xb6\xc3\xb6tasid Murphy ja Minot ning Edwin Cohn v\xc3\xa4lja kontsentreeritud vedela maksaekstrakti, mida tunti fraktsioon G-na._NEWLINE_  _NEWLINE_Minot ja Murphy hilisem maksateraapia ehk ravi mitmete aneemiavormide korral seisnes peamiselt toorest maksast valmistatud tugevalt kontsentreeritud ekstrakti veenisisesel manustamisel, et saavutada maksimaalselt kiiret tervenemist.\n_START_SECTION_\nIsiklikku\n_START_PARAGRAPH_\n1919. aastal abiellus Murphy Pearl Harriett Adamsiga. Neil s\xc3\xbcndis kaks last: poeg William P. Murphy Jr. ja t\xc3\xbctar Priscilla Adams Murphy.'